Diari Oficial de la Generalitat Valenciana


Sumari del DOGV 2318, del 26-07-1994 (1994/832080)

INSTRUCCIÓ de 7 de juliol de 1994, del conseller de Sanitat i Consum, sobre realització de proves al.lèrgiques preoperatòries.
------------------------------------------------------------------------------------------------------------------------------

### Dades del document

Número de DOGV
:   2318

Data del DOGV
:   26-07-1994

Secció del DOGV
:   ALTRES DISPOSICIONS

Número del document
:   1994/832080


Data del document
:   07-07-1994

Organisme emissor
:   Conselleria de Sanitat i Consum

Tipus de document
:   Instrucció

INSTRUCCIÓ de 7 de juliol de 1994, del conseller de Sanitat i Consum, sobre realització de proves al·lèrgiques preoperatòries. [94/5075]  
En els temes científics, són les societats científiques les que han de fer recomanacions, avalar o desaprovar i en el seu cas confegir protocols. D'igual forma, són les que han d'assessorar les autoritats competents.  
Amb data 6 de juliol de 1994, la Sociedad Valenciano-Murciano de Anestesiología, Reanimación y Terapéutica del Dolor i la Sociedad Valenciana de Alergología e Inmunología Clínica, sotmeteren a la consideració d'aquesta Conselleria les recomanacions que tot seguit es transcriuen:  
1. Les reaccions al·lèrgiques a fàrmacs i altres substàncies usades en el període intraoperatori són imprevisibles en el pacient que no ha patit prèviament manifestacions al·lèrgiques amb els dits preparats.  
Els estudis al·lergològics no hauran de ser fets, de forma sistemàtica, a tots els pacients que havent de ser sotmesos a qualsevol règim anestèsic no presenten antecedents de reaccions al·lèrgiques de tipus anafilàctic o anafilactoide, presumiblement secundàries a fàrmacs i/o altres substàncies utilitzades perioperatòriament.  
2. Els pacients que en ser consultats presenten sospita o antecedents de reaccions anafilactoides durant l'anestèsia, antecedents de reaccions a elements o substàncies empleats durant l'anestèsia, severes al·lèrgies medicamentoses no aclarides, severes reaccions anafilàctiques d'origen desconegut o bé malalties autoimmunes, hauran de ser valorats per un especialista en al·lergologia amb anterioritat a la utilització de qualsevol fàrmac anestèsic.  
Únicament en els casos en què la urgència o gravetat del procés clínic impedisca la pràctica de l'esmentat estudi, aquest podrà no ser realitzat en benefici del pacient, segons criteri mèdic.  
3. En el cas que siga necessari realitzar a un pacient un estudi per presentar com a antecedent un suposada reacció al·lèrgica a fàrmacs anestèsics, la indicació la farà l'anestesiòleg per escrit, descrivint els símptomes i signes que el pacient comunique haver tingut, i també el nom o noms específics dels fàrmacs o substàncies suposadament implicades en la reacció al·lèrgica prèvia.  
4. En aplicació del que estableix l'article 10.6 de la Llei 14/1986, de 25 d'abril, General de Sanitat, i llevat dels casos d'urgència, incapacitat o risc per a la salut pública, tot pacient haurà de ser suficientment informat en la consulta d'anestesiologia, abans de ser sotmès a un procediment anestèsic, havent d'atorgar-hi documentalment el seu consentiment.  
5. L'anestesiòleg és l'especialista més idoni per a tractar les emergències al·lèrgiques o pseudoal·lèrgiques, i el quiròfan o la unitat de reanimació, els llocs, sense dubte, més adequats.  
6. Els criteris de la Lex artis que es contenen en aquestes instruccions estan condicionats a l'evolució de la ciència en els àmbits de l'anestesiologia i al·lergologia, el Servei Valencià de Salut assumirà les noves directrius que es consideren més adients amb aquesta finalitat.  
Vistes les anteriors recomanacions i tenint en compte la doctrina jurisprudencial emanada de la Sentència de la sala penal del Tribunal Suprem, núm. 637/93, de 18 de març, aquesta Conselleria dicta una instrucció que ordena que el personal de les institucions sanitàries del Servei Valencià de Salut que resulte afectat observe allò previst en les recomanacions primera a sisena emeses per les societats esmentades, en els termes en què figuren reproduïdes en els paràgrafs anteriors.  
València, 7 de juliol de 1994.- El conseller de Sanitat i Consum: Joaquín Colomer Sala.